Fá verk hafi haft jafn mikil áhrif og vakið jafn mikla hrifningu kastsérfræðinga og veiðimanna síðustu árin eins og The Essentials of Fly Casting eftir þá feðga Jay og Bill Gammel . Margir hafa gripið þetta efni og lagt út frá því , jafnt í riti sem og á mynd og má þar nefna fjölda greina á midcurrent.com , sexyloops.com og síðast en ekki síst FFF Federation of Fly Fishers . Hér á eftir ætla ég að setja fram mínar hugleiðingar og skilning á þessum grundvallaratriðum Gammel feðga . Alveg sama hvort við erum byrjendur eða lengra komin , jafnvel ævafornir veiðimenn , þá er slakinn á línunni oftar en ekki að flækjast fyrir okkur . Sé línan ekki strekkt í upphafi kasts fer mikill kraftur og fyrirhöfn í að ná hleðslu í stöngina , nokkuð sem má forðast með því að byrja með strekkta línu . Skipuleggðu kastið alveg frá upphafi , losaðu þig við allan slaka með því að draga línuna inn eða nota t.d. eitt veltikast til að leggja hana vel út áður en þú tekur hana upp í nýtt kast . Ef þú notar upptökuna til að rétta úr línunni þá sóar þú afli sem annars væri betur varið í að hlaða stöngina fyrir næsta kast . Það er ekki ráð að beita meira afli í upptöku til að losna við slaka . Ótímabær hröðun á línu getur kallað fram nokkurs konar höggbylgju sem færist niður eftir stönginni , stöðvast í úlnliðnum á þér og leitar síðan aftur upp eftir stönginni í aftara stoppi og eyðileggur það . Okkur hefnist alltaf fyrir ótímabæra hröðun .